Staat wil dalk wegdoen met aannemingsfooieArgieffoto: Pixabay Die departement van maatskaplike ontwikkeling meen dat daar weggedoen moet word met fooie verbonde aan die aannemingsproses in Suid-Afrika “aangesien dit nie ŉ onderneming is nie, maar eerder gaan oor die beskerming van kinders”. Volgens Lumka Oliphant, woordvoerder van die departement van maatskaplike ontwikkeling, plaas dié fooie die belange van kinders in gedrang omdat ander opsies, soos gesinshereniging en pleegsorg, nie behoorlik oorweeg word nie. “Dit verhoed gesinne wat ŉ werklike belangstelling het om aangenome kinders te koester omdat hulle nie die fooie kan bekostig nie.” Oliphant verduidelik daar is tans 23 burgerlikesamelewing-organisasies wat deel vorm van die Nasionale Kindersorg en Beskermingsforum, waaronder die Nasionale Aanvaardingskoalisie van Suid-Afrika. “Provinsiale konsultasies is gedurende Augustus en September verlede jaar gedoen. Dié gekonsolideerde insette in die wetsontwerp is van 29 Oktober tot 29 November 2018 geplaas terwyl die gepubliseerde wetsontwerp gedurende die Nasionale Kindersorg en Beskermingsforum bespreek is wat vanaf 20 tot 22 November verlede jaar gehou is.” Die voorstel om weg te doen met aannemingsfooie is gedurende dié forum in diepte bespreek. “Die Wysigingswet op Aanvaardingsklousules bepaal dat aanneming een van die aangewese kinderbeskermingsdienste is soos bepaal in artikel 105 (5) van die wet,” sê Oliphant. “Die staat dra finansiële verantwoordelikheid vir alle aangewese kinderbeskermingsdienste wat aannemingsdienste insluit. Daar is dus geen rede waarom aannemingsdienste geïsoleer moet word en spesiale aandag kry nie,” sê sy. Oliphant maak dit duidelik dat die departement nog altyd glo dat aanneming nié as ŉ onderneming beskou behoort te word nie, maar dat die fokus eerder moet wees om die beste belange van kinders te beskerm deur hulle by geskikte gesinne te plaas. Hoewel daar baie openbare belang gedurende die konsultasies in die opheffing van die klousule vir aanvaarding was, soos voorgestel in die Wysigingswetsontwerp op die Kinderwet, moet in ag geneem word dat daar reeds in 2016 oorweeg is om veranderinge aan die wet aan te bring. Sy voeg by dat die wegdoen met aannemingsfooie nié sal beteken dat maatskaplike werkers, prokureurs en sielkundiges verbied sal word om hul dienste gedurende aanneming te lewer nie. Volgens die departement kan aangewese kinderbeskermingsorganisasies wat aannemingsdienste lewer, aansoek doen by die departement vir finansiering vir kinderbeskermingsdienste ingevolge artikel 105 (1) van die wet. “[ŉ Tweede wysigingswet in 2016] het ŉ insluiting van maatskaplike werkers in die diens van die departement van maatskaplike ontwikkeling gemaak om aannemingsdienste te lewer en sodoende dié dienste toeganklik en gratis te maak vir alle gemeenskappe. Die departement het reeds 889 maatskaplike werkers opgelei,” sê Oliphant.